Brevdato: 25-11-2022

Sagsnr.: 2022 - 24315

Akt-id: 21862406

Postboks 1614

3900 Nuuk

Tlf. (+299) 34 50 00

Fax (+299) 34 54 10

E-mail: pan@nanoq.gl

www.naalakkersuisut.gl

|  |  |
| --- | --- |
|

|  |
| --- |
| Departementet for Fiskeri og FangstAtt. Masaana Dorph**Departementet for Landbrug, Selvforsyning, Energi og Miljøs bemærkninger til oplæg til Naalakkersuisut vedr. kvoter for nar- og hvidhval 2023** |

 |
|  |

Departementet for Landbrug, Selvforsyning, Energi og Miljø takker for muligheden for at komme med bemærkninger til oplægget til Naalakkersuisut vedr. kvoter for nar- og hvidhval 2023.

*Narhvaler*

NAMMCO og JCNB har i de seneste år gjort en stor indsats for at samle alle tilgængelige data og seneste viden om hvid- og narhvaler og er på baggrund af dette arbejde kommet med ny biologiske rådgivning. De biologiske undersøgelser og fangstdata viser, at særligt de små bestande i Melvillebugten og Østgrønland er kritisk truede.

Departementet for Landbrug, Selvforsyning, Energi og Miljø finder det meget bekymrende, at der i oplægget lægges op til en kvote, der er 500 % højere end den biologiske rådgivning for narhvalbestanden i Melvillebugten, og en kvote på 50 narhvaler for bestandene i Ittoqqortoormiit, Kangerlussuaq og Tasiilaq, hvor den biologiske anbefaling er, at alt fangst af narhvaler bør stoppes for at forhindre akut udryddelse af disse bestande.

Beskyttelse og fangst af hvid- og narhvaler reguleres i *Selvstyrets bekendtgørelse nr. 3 af 27. januar 2017 om beskyttelse og fangst af hvid- og narhvaler.* Det fremgår af bekendtgørelsens § 4, at

”*Fastsættelsen af kvoter sker med hensyntagen til følgende:*

*1) Internationale aftaler, der er indgået med henblik på ressourcernes bevarelse og reproduktion,*

*2) biologisk rådgivning,*

*3) brugerviden, og*

*4) høring af Fangstrådets medlemmer og kommunerne*.”

Bekendtgørelsen om beskyttelse og fangst af hvid- og narhvaler har hjemmel i *Landstingslov nr. 29 af 18. december 2003 om naturbeskyttelse* (Naturbeskyttelsesloven) og *Landstingslov nr. 12 af 29. oktober 1999 om fangst og jagt* (Fangstloven).

I henhold til Naturbeskyttelsesloven skal udnyttelsen af de levende ressourcer ske på et økologisk bæredygtigt grundlag, i overensstemmelse med forsigtighedsprincippet og i respekt for menneskers livsvilkår og for bevarelsen af dyre- og plantelivet.

Formålet med Fangstloven er ”*at sikre en hensigtsmæssig og biologisk forsvarlig udnyttelse af fangstressourcerne.*

*Ved lovens administration* *skal der lægges vægt på ressourcernes bevarelse og reproduktion, den rationelle og sæsonmæssigt bedste udnyttelse i overensstemmelse med sædvanlig biologisk rådgivning, økonomiske og beskæftigelsesmæssige hensyn indenfor fangsterhvervet og dertil knyttede erhverv, andre erhvervsmæssige interesser samt på befolkningens rekreative behov*”.

Det fremgår således af lovgivningen, der regulerer beskyttelsen og udnyttelsen af hvid- og narhvaler, at ressourcerne skal forvaltes økologisk bæredygtigt, og at der skal *lægges vægt på ressourcernes bevarelse og reproduktion, den rationelle og sæsonmæssigt bedste udnyttelse i overensstemmelse med sædvanlig biologisk rådgivning, økonomiske og beskæftigelsesmæssige hensyn indenfor fangsterhvervet.*

Såfremt der er tvivl om bæredygtigheden af udnyttelsen af en levende ressource, skal udnyttelsen ske i overensstemmelse med forsigtighedsprincippet.

Kvoteforslaget ligger langt over den biologiske rådgivning for narhvaler for alle bestande med undtagelse af Etah.

|  |  |  |  |
| --- | --- | --- | --- |
| Bestand | Rådgivning | Kvoteforslag | Afvigelse |
| Etah | 38 | 5 | 15 % af mulig kvote |
| Qaanaaq | 55 | 98 | 88 % over rådgivning |
| Melvillebugten | 24 | 143\* | 496 % over rådgivning |
| Uummannaq | 123 | 154 | 25 % over rådgivning |
| Diskobugten | 54 | 88 | 39 % over rådgivning |
| Ittoqqortoormiit | 0 | 20 | Bestand kan ikke bære fangst |
| Kangerlussuaq | 0 | 20 | Bestand kan ikke bære fangst |
| Tasiilaq | 0 | 10 | Bestand kan ikke bære fangst |

\*110+15+18 narhvaler fra Melvillebugtbestanden fanget i hhv. Melvillebugten, Uummannaq og Diskobugten

De seneste biologiske undersøgelser har vist en markant tilbagegang i narhvalbestandene i Melvillebugten, Tasiilaq, Kangerlussuaq og Scoresbysund Fjord. Narhvalbestanden i Melville Bugtbugten er således reduceret til 25 % af sin oprindelige størrelse, og der bør samlet set ikke fanges mere end 24 narhvaler per år fra denne bestand. Narhvalbestandene ved Tasiilaq, Kangerlussuaq og Scoresbysund Fjord er reduceret til et niveau, hvor det ikke længere er muligt at udnytte bestandene bæredygtigt, da tilvæksten i bestandene er så lav, at den ikke kan opveje fangst.

Kvoteforslaget kan derfor forventes at medføre yderligere tilbagegang i disse kritisk små bestande.

Det fremgår ikke af oplægget, hvad der ligger til grund for kvoteforslaget, og den langsigtede bæredygtighed af de foreslåede kvoter er ikke underbygget i kvoteforslaget.

Departementet for Landbrug, Selvforsyning, Energi og Miljø bemærker, at det tydeligt bør fremgå af oplægget til Naalakkersuisut, at de foreslåede kvoter ikke er i overensstemmelse med formålsbestemmelserne i Fangstloven og Naturbeskyttelsesloven, og at kvoteforslaget ikke understøtter en langsigtet bæredygtig udnyttelse eller tager hensyn til forsigtighedsprincippet.

Departementet for Landbrug, Selvforsyning, Energi og Miljø anbefaler, at den biologiske rådgivning og forsigtighedsprincippet følges.

*Hvidhvaler*

Departementet for Landbrug, Selvforsyning, Energi og Miljø bemærker, at kvoteforslaget for hvidhvaler i Vestgrønland ikke følger den biologiske rådgivning fra JCNB og NAMMCO. Det fremgår af den biologiske rådgivning, at der ikke bør foregå fangst af hvidhvaler syd for 65°N (Sydvestgrønland) for at beskytte de få individer, der måtte være tilbage af den historiske sommerpopulation af hvidhvaler i dette område. Den Fælles JCNB/NAMMCO videnskabelige arbejdsgruppe (JWG) anbefaler endvidere, at hvidhvalfangst sæsonbegrænses i følgende områder:

• Uummannaq, Upernavik og Savissivik – juni til og med august

• Diskobugten – juni til og med oktober

• Syd for Kangaatsiaq – maj til og med oktober

På den baggrund anbefaler Departementet for Landbrug, Selvforsyning, Energi og Miljø, at der i kvoteforslaget indarbejdes fangstsæsoner samt stop for fangst syd for 65°N.

Departementet for Landbrug, Selvforsyning, Energi og Miljø bemærker, at andelen af ramte og mistede hvidhvaler må formodes at stige, hvis hvidhvalskvoten bliver frigivet for fritidsfangere. Dette kan være en følge af, at fritidsfangere har mindre erfaring med hvidhvalsfangst og manglende adgang til relevant fangstudstyr, herunder harpuner og semiautomatiske rifler. Andelen af ramte og mistede dyr, som er inkluderet i kvoterådgivningen, foreslås således korrigeret i forhold til, at der åbnes op for, at fritidsfangere må fange hvidhvaler.

Departementet for Landbrug, Selvforsyning, Energi og Miljø anbefaler, at der udarbejdes en forvaltningsplan eller anden strategi, der sikrer en langsigtet bæredygtig udnyttelse af hvid- og narhvaler i Grønland i overensstemmelse med nationale målsætninger og internationale aftaler.

Inussiarnersumik inuulluaqqusillunga

Med venlig hilsen

Mettelise Fritz Hansen

Departementet for Landbrug, Selvforsyning, Energi og Miljø